กรุงไทยมั่นใจสำรองเลี้ยงชีพสิ้นปี6หมื่นล้าน
&nbsp;โพสต์ทูเดย์ &#8212; บลจ.กรุงไทย มั่นใจพลิกเอ็นเอวีกองทุนสำรองเลี้ยงชีพแตะ 6 หมื่นล้านสิ้นปีนี้ หลังครึ่งปีแรกวูบ แต่รายได้พุ่งสวนทาง
10 ส.ค. 2554

โพสต์ทูเดย์ — บลจ.กรุงไทย มั่นใจพลิกเอ็นเอวีกองทุนสำรองเลี้ยงชีพแตะ 6 หมื่นล้านสิ้นปีนี้ หลังครึ่งปีแรกวูบ แต่รายได้พุ่งสวนทาง
น.ส.ประภา ปูรณโชติ รองกรรมการผู้จัดการ สายงานกองทุนสำรองเลี้ยงชีพ บริษัทหลักทรัพย์จัดการกองทุน (บลจ.) กรุงไทย เปิดเผยว่า แม้ครึ่งปี 2553 กองทุนสำรองเลี้ยงชีพของบริษัทจะมีมูลค่าสินทรัพย์สุทธิลดลงจากสิ้นปี 2552 ประมาณ 6,547 ล้านบาท แต่ในแง่ของรายได้จากธุรกิจนี้กลับไม่ได้ลดลง รวมทั้งมีลูกค้าใหม่เข้ามาประมาณ 20% 
“ลูกค้าที่หายไปเป็นรัฐวิสาหกิจ ซึ่งเรารับรู้มาตั้งแต่ปลายปีก่อนแล้ว เพราะมีการประมูลเพื่อหาผู้จัดการกองทุนใหม่ แต่หากมองในแง่เป้าหมายใหม่เราทำได้ตามเป้า แม้การแข่งขันในธุรกิจยังสูง การตัดราคายังมีอยู่ก็ตาม” น.ส.ประภา กล่าว
อย่างไรก็ตาม ยอมรับว่านอกจากค่าธรรมเนียมที่ได้จากลูกค้าบางรายที่หายไปไม่ได้มากนัก บริษัทยังมีรายได้สูงขึ้นจากการบริหารจัดการกองทุนสำรองเลี้ยงชีพให้แก่ลูกค้าได้เกินเป้าที่ตกลงไว้ จึงได้ค่าธรรมเนียมสูงขึ้น โดยส่วนหนึ่งทำผลตอบแทนได้ดี เพราะหุ้นที่ปรับตัวเพิ่มขึ้นและการเลือกตัวที่ถูกต้อง
ทั้งนี้ ณ สิ้นเดือน มิ.ย. 2553 บลจ.กรุงไทย มีเอ็นเอวีกองทุนสำรองเลี้ยงชีพอยู่ที่ 58,093 ล้านบาท ลดลง 10% จากสิ้นปี 2552 อยู่ที่ 64,640 ล้านบาท
น.ส.ประภา กล่าวว่า บริษัทมั่นใจว่าจนถึงสิ้นปี 2553 เอ็นเอวีกองทุนสำรองเลี้ยงชีพน่าจะขยับขึ้นแตะ 6 หมื่นล้านบาทได้ โดยยังมีลูกค้าเอกชนและรัฐวิสาหกิจบางส่วนที่มีเงินประเดิมจะโอนเข้ามา รวมทั้งกลยุทธ์ในการร่วมมือกับธนาคารกรุงไทยในการเจาะลูกค้าและมีการลงทุนที่หลากหลายนโยบายลงทุนให้เลือก